**Kirsten Ohm** (27. september 1930–20. juli 1999) var ein norsk diplomat og ei føregangskvinne i norsk utanriksteneste. Ho var den fyrste kvinnelege ambassadøren for Noreg.

Liv og virke
------------

### Bakgrunn

Ohm vart fødd i Narvik, men vaks opp i Stavanger. Ho var elev ved Kongsgård skole i Stavanger. I 1956 avla ho magistergrad i statsvitskap ved Universitetet i Oslo med oppgåva *Mandatsystemet under Folkeforbundet. Tilsynssystemet under De forente nasjoner. En statsvitenskapelig analyse av den politiske målsetting og de politiske resultater*. Ho var den første kvinna til å fullføre denne utdanninga. Etter endt utdanning i Noreg var ho stipendiat ved SN i New York og hadde eit opphald ved Bryn Mawr College, deretter følgde ein periode som NATO-stipendiat ved London School of Economics og ved Harvard University.

### Utanriksteneste

I 1959 avla Ohm aspiranteksamen i Utanriksdepartementet. Ho var kvinne nummer to som gjorde dette, men den fyrste som faktisk byrja å arbeide som diplomat. Frå 1961 til 1964 var ho ambassadesekretær ved den norske ambassaden i Frankrike, deretter var ho frå 1964 til 1967 ambassadesekretær ved den norske delegasjonen til SN i New York. I åra 1967 til 1972 var ho tilbake i departementet i Oslo, der ho i 1971 vart byråsjef. Året etter vart ho ambassaderåd ved den norske ambassaden i Paris. Ho var den fyrste kvinna som nokon gong hadde fått ei slik utnemning i norsk diplomati. I sin diplomatiske karriere arbeida Ohm særleg tett med utanriksministrane Halvard Lange og Knut Frydenlund.

Då Noreg oppretta ein fast representasjon ved Europarådet i Strasbourg, vart Ohm den fyrste stasjonssjefen. Utnemninga vekte mediemerksemd allereie før ho formelt fann stad, i ei tid der avisene skreiv om «skrikende mangel» på kvinner i norsk diplomati. Ho tiltredde som ambassadør ved Europarådet i 1975, som den fyrste kvinnelege ambassadøren i norsk utanriksteneste. Ho var ambassadør i Strasbourg til 1981 og vende tilbake til departementet i Oslo, der ho vart spesialrådgjevar. I 1987 følgde utnemning til ein ny ambassadørpost, denne gongen i Irland. Ohm vendte tilbake til Norge i 1992 og vart pensjonert i 1997.

Ohm er omtala som ein rollemodell for kvinner i norsk diplomati. Ho skildra i 1983 sjølv erfaringane sine som ambassadør i Strasbourg i eit kapittel i ei bok om diplomati.

Ohm var kommandør av St. Olavs Orden.

Kjelder
-------

1. 1 2 3  *Aftenposten*, 27. september 1980, s. 18.
2. ↑  Iver B. Neumann og Halvard Leira: *Aktiv og avventende. Utenrikstjenestens liv 1905-2005*, Oslo: Pax, 2005, s. 472–473.
3. ↑  Stavanger Aftenblad: «Pragmatisk diplomat med nyfeministiske sympatier», 21. juli 1972 s.3.
4. ↑  «Magister i statsvitenskap», *Aftenposten*, 1. juni 1956, s. 4.
5. ↑  Berit Vikdal: «Ambassadør med røtter i Vestlands-Norge», *Aftenposten*, 6. november 1976.
6. ↑  *Aftenposten*, 19. juni 1959, s. 4.
7. ↑  «Veien er åpnet, resten står til kvinnene selv! Nøktern, jordnær og ytterst kunnskapsrik er Kirsten Ohm, vår første kvinnelige diplomat», *Aftenposten* (aften), 6. juli 1959, s. 2.
8. ↑  «Offisielt fra statsråd», *Aftenposten*, 23. august 1971, s. 13.
9. ↑  «Offisielt fra statsråd», *Aftenposten*, 24. juni 1972, s. 16.
10. ↑  «Første kvinne ambassaderåd», *Aftenposten*, 4. september 1972, s. 4.
11. 1 2  Heidi Solheim Johansen: «Kvinnelige ambassadører i 25 år», *Aftenposten*, 19. desember 1999, s. 15.
12. ↑  «Første kvinnelige ambassadør i vente», *Aftenposten*, 19. september 1974, s. 7.
13. ↑  «Skrikende mangel på kvinner i UD», *VG*, 4. april 1975, s. 58. Artikkelen viser til at Ohm er den første og einaste kvinnelege ambassadøren til Noreg, og at Noreg ligg etter andre land med omsyn til kvinner i utanrikstenesta.
14. ↑  «Nytt fra statsråd», *Aftenposten*, 17. oktober 1987, s. 22.
15. ↑  Kirsten Ohm (1983). «Ambassadør. Kvinne blant menn». I Ingegerd Galtung og Alf R. Bjercke. *Fra diplomatiets verden*. Atheneum. s. 133–139. ISBN 82-7334-0023.
16. ↑  *Norges statskalender 1993*, Oslo: Grøndahl Dreyer, 1993, s. 633.

* *Denne artikkelen bygger på «Kirsten Ohm» frå Wikipedia på bokmål, den 23. mars 2023.*


|  |  |
| --- | --- |
| Autoritetsdata | 
* Store norske leksikon

 |